b'\n_START_ARTICLE_\nJohanna Karim\xc3\xa4ki\n_START_SECTION_\nPolitiikka\n_START_PARAGRAPH_\nVihreisiin Karim\xc3\xa4ki liittyi vuonna 2002. Vuoden 2004 kunnallisvaaleissa h\xc3\xa4net valittiin Espoon kaupunginvaltuustoon. Eduskuntaan Karim\xc3\xa4ki valittiin Uudenmaan vaalipiirist\xc3\xa4 vuoden 2007 vaaleissa ja uudelleen vuosien 2011 ja 2015 vaaleissa. H\xc3\xa4n on toiminut vihre\xc3\xa4n eduskuntaryhm\xc3\xa4n ensimm\xc3\xa4isen\xc3\xa4 varapuheenjohtajana vuosina 2011\xe2\x80\x932013 ja 2014\xe2\x80\x932015. Vuoden 2019 eduskuntavaaleissa h\xc3\xa4n sai 3\xc2\xa0752 \xc3\xa4\xc3\xa4nt\xc3\xa4 ja j\xc3\xa4i ensimm\xc3\xa4iselle varasijalle._NEWLINE_Karim\xc3\xa4ki on vuodesta 2015 j\xc3\xa4sen suuressa valiokunnassa ja Pohjoismaiden neuvoston Suomen valtuuskunnassa. Aiemmilla kausilla h\xc3\xa4n on ollut j\xc3\xa4sen muun muassa maa- ja mets\xc3\xa4talousvaliokunnassa (2007\xe2\x80\x932011), ty\xc3\xb6el\xc3\xa4m\xc3\xa4- ja tasa-arvovaliokunnassa (2008\xe2\x80\x932011), talousvaliokunnassa (2011\xe2\x80\x932015) sek\xc3\xa4 valtiovarainvaliokunnan maatalousjaostossa, kunta- ja terveysjaostossa sek\xc3\xa4 asunto- ja ymp\xc3\xa4rist\xc3\xb6jaostossa.\n_START_SECTION_\nLuottamusteht\xc3\xa4v\xc3\xa4t\n_START_PARAGRAPH_\nKarim\xc3\xa4ki oli Vihreiden Naisten hallituksen j\xc3\xa4sen 2006\xe2\x80\x932009. H\xc3\xa4n on ollut vuosina 2009\xe2\x80\x932012 Uudenmaan maakuntavaltuuston ja vuodesta 2013 maakuntahallituksen j\xc3\xa4sen. Vuosina 2008\xe2\x80\x932013 Karim\xc3\xa4ki oli Tekniikan Akateemisten Liiton valtuuston j\xc3\xa4sen.'